  Виталий Пронин Тани 3-тӥ арзэ ни Якшур- Бӧдья ёросын ортчоз «Ворекъян» фестиваль. 31-тӥ пӧсьтолэзе егитъёс шулдыръяськозы Кечшур тымет дурын. Мар сётэ та фестиваль? Нырысь ик егитъёс ог-огенызы тодматско, малпанъёссэс улонэ валче пыӵатыны туртто, вашкала культураен тодматско. Туэ, азьвыл аръёсы кадь ик, фестивальын кылдоз кускерттон куыны, пулэсь ибырвесь лэсьтыны, черсӥськыны. Мастер-классъёсы пыриськыса, егитъёс коньы люкалозы. Берло со уксёен чыры-пыры киужъёс басьтыны луоз. - Фестивалез радъян борды арысь аре ёросъёсысь тросгес егитъёс итӥсько, - вера ужрадэз радъясь Любовь Дзюина. - Соос концертэз дасяны юртто, сценаез чебермало, выль малпанъёссэс верало. Туэ, кылсярысь, луоз чеберинаос куспын ортчись «Ворекъян вуныл» вожвылъяськон. Отчы пыриськыны быгато 15-25 аресъем нылъёс. Фестиваль нунал но уй кыстӥськоз. Ӝыт ортчоз концерт, кытысь адӟыны луоз Мария Игониналэсь фаер-шоузэ, «Куарагур» конкурсысь кырӟасьёсты. Позыръяськонэз нуозы удмурт театрысь егит артистъёс Надя Наговицына но Костя Никитин. Ӝыт бере тросэз егитъёс бертыны уг дырто, палатка пуктыса, тылпу котырыны гитараен шудо, кырӟало. "УД" Теги: кытынкумар  